text: Duedagen i Ejstrupholm blev som forventet en succes
  09 oktober 2017 kl. 04.10
  Duedagen i Ejstrupholm fik søndag besøg af omkring 10.000 gæster, som lagde endnu flere penge i foreningskasserne end sidste år. 
  Duedagen i Ejstrupholm blev en succes. Der kom omkring 10.000 besøgende, og de lagde masser af penge til byens foreninger.
  Omsætningen blev omkring 200.000 kroner, og det er 10.000 kroner mere end sidste år, fortæller arrangørerne i en pressemeddelelse.
  Arrangørerne forventer et overskud på godt 80.000 kroner, som alle går til byens foreningsliv.
  Der er stadig dueudstilling ved den årlige duedag, men siden duedagen første gang så dagens lys i 1955, har det udviklet sig til mere end blot en udstilling af duer, med masser af kræmmerboder og alt, hvad der ellers hører et godt marked til. 
  Duedagen tjener pengene på stadepladser, parkering, pølsesalg og ølsalg, og der har været cirka 200 frivillige, som har hjulpet med til at afvikle arrangementet.
  Duedagen falder altid på den anden søndag i oktober, og næste år bliver det den 14. oktober, hvor Ejstrupholm igen vil være på den anden ende.
  
  
  